b'\n_START_ARTICLE_\nVelika nagrada Italije 1934\n_START_SECTION_\nPred dirko\n_START_PARAGRAPH_\nZaradi treh smrtnih nesre\xc4\x8d na dirki za Veliko nagrado Monze v prej\xc5\xa1nji sezoni 1933, so oraginizatorji dirke kar malo pretiravali s skraj\xc5\xa1anjem steze iz 10 na 4,3 km in postavitvijo ve\xc4\x8d \xc5\xa1ikan. Manfred von Brauchitsch ni pri\xc5\xa1el na dirko, saj so zdravniki ugotovili, da bole\xc4\x8dine v o\xc4\x8deh, ki jih je imel po nesre\xc4\x8di na dirki za Veliko nagrado Nem\xc4\x8dije, povzro\xc4\x8da po\xc4\x8dena lobanja. Zato so ga poslali nazaj v bolni\xc5\xa1nico za deset tednov na strogi po\xc4\x8ditek, dirk ni smel poslu\xc5\xa1ati niti po radiu. Tazio Nuvolari je nastopil z novim dirkalnikom Maserati 6C-34, ki je bil zelo te\xc5\xbeak. Tako so morali za izpolnjevanje pravila o maksimalni masi dirkalnika iz njega izto\xc4\x8diti vse teko\xc4\x8dine, celo zavorno teko\xc4\x8dino. Po prostem treningu so dirkalnik Luigija Fagiolija prepeljali v Milano, kjer ga je preizkusil Hermann Lang.\n_START_SECTION_\nDirka\n_START_PARAGRAPH_\nPred \xc5\xa1tartom dirke so dirkalniki in dirka\xc4\x8di po\xc4\x8dasi peljali mimo glavne tribune in dvigali roke v fa\xc5\xa1isti\xc4\x8dni pozdrav. Na \xc5\xa1tartu je vodstvo prevzel Hans Stuck, sledili so mu Fagioli, Achille Varzi in Rudolf Caracciola. Dirka\xc4\x8da Mercedes-Benza, Ernst Henne in Fagioli, sta se \xc5\xbee kmalu znan\xc5\xa1la v te\xc5\xbeavah z dirkalnikom. prvi je odstopil \xc5\xbee v drugem krogu. Caracciola se je prebil na drugo mesto, vodilne pa je ujel tudi Nuvolari, ki se je boril z Varzijem, toda kmalu se je zna\xc5\xa1el v te\xc5\xbeavah z zavorami, ker zavorna teko\xc4\x8dina ni bila pravilno nato\xc4\x8dena. Po desetih krogih je imel Stuck dvajset sekund prednosti pred Caracciolo in \xc5\xa1e \xc5\xa1est pred zu Leiningenom in Mombergerjem._NEWLINE_Po dvajsetih krogih se je Caracciola pribli\xc5\xbeal vodilnemu Nemcu na trinajst sekund, v naslednjih desetih krogih pa \xc5\xa1e za tri. Toda v petintridesetem krogu je razlika zopet narasla na petintrideset sekund, ker je imel Mercedesov dirka\xc4\x8d te\xc5\xbeave z nogo, ki pa mu jo je nekako uspelo ponovno zmanj\xc5\xa1ati na dvanajst krogov. V \xc5\xa1tiriinpetdesetem krogu je odstopil zu Leiningen, pet krogov kasneje pa je na postanek v bokse zavil vodilni Stuck in dirkalnik je prevzel zu Leiningen, ker je imel Stuck rahlo ope\xc4\x8dene noge in je potreboval zdravni\xc5\xa1ko pomo\xc4\x8d. Zaradi novih \xc5\xa1ikan je moral dirka\xc4\x8d med dirko odpeljati kar 1600 ovinkov, dirka pa je trajala skoraj pet ur, kar se je najbolj poznalo na menjalnikih in zavorah. Caracciola je po postanku Stucka prevzel vodstvo, toda zaradi stalnega prestavljanja in zaviranja ga je mo\xc4\x8dno bolel lani po\xc5\xa1kodovani kolk. V naslednjem krogu je zapeljal v bokse na postanek, dirkalnik je prevzel njegov mo\xc5\xa1tveni kolega in najve\xc4\x8dji rival Luigi Fagioli, Caracciolo pa so morali dvigniti iz dirkalnika._NEWLINE_Gianfranco Comotti je dirkalnik ob postanku predal Attiliu Marinoniju, Comotti pa je kasneje prevzel dirkalnik Carla Feliceja Trossija. Po desetih krogih po\xc4\x8ditka je svoj dirkalnik ponovno prevzel Stuck in se posku\xc5\xa1al iz \xc4\x8detrtega mesta prebiti vi\xc5\xa1ke. Fagioli, ki je vso drugo polovico dirke vodil, je osvojil svojo drugo zmago za Mercedes-Benz, Varzi je dirkal dobro in se prebil na drugo mesto, toda v 97-em krogu odstopil zaradi odpovedi menjalnika, tako je na drugo mesto pri\xc5\xa1el Stuck, ki pa je \xc5\xbee za krog za Fagiolijem. Comotti je bil tretji, Nuvolari, ki so mu zavore odpovedale in je zaviral le z menjalnikom, je bil vseeno \xc4\x8detrti.\n_START_SECTION_\nPo dirki\n_START_PARAGRAPH_\nHans R\xc3\xbcesch je bil po dirki diskvalificiran, ker mu je, ko je ostal brez goriva, nekdo prinesel kanto z gorivom izven boksov, kjer bi bilo to dovoljeno.'